རྒྱ་གར་སྐད་དུ་ཡོ་གའམ་བོད་ཀྱི་སྐད་དུ་རྣལ་འབྱོར་ཞེས་པ་ནི་ཧ་ཅང་ཟབ་ཅིང་ཆ་ལག་ཡོངས་སུ་ཚང་བའི་ལུས་སེམས་རྣལ་དུ་སྦྱོར་བའི་ཚན་རིག་ཞིག་གམ་འགྲོ་བ་མིའི་རིགས་ཀྱི་ལུས་ཁམས་དང་སེམས་ཁམས་ལ་ནད་མི་འབྱུང་ཞིང་བདེ་ཐང་ངང་ཇི་ལྟར་གནས་པའི་ཐབས་སམ་འཕྲོད་བསྟེན་གྱི་བྱ་བ་གལ་ཆེ་ཞིག་ལ་གོ་བ་ཡིན།རྣལ་འབྱོར་ལུས་སྦྱོང་གི་ཉམས་ལེན་ནི་མི་རྣམས་ཀྱི་ལུས་ལ་ནད་མི་འབྱུང་བའི་སྔོན་འགོག་དང་།ནད་གསོ་བའི་སྨན།ནད་མེད་ཚེ་རིང་དུ་བསྲིང་བའི་ཐབས་ལམ།དུས་རྒྱུན་དུ་ལུས་ཡང་པོ་དང་སེམས་སངས་པོར་གནས་ཤིང་བྱ་བ་གང་ཡང་དྲན་ཤེས་བརྟན་པའི་སྒོ་ནས་བདེ་བླག་ཏུ་སྒྲུབ་ཐུབ་པའི་ནུས་རྩལ་ལྟ་བུར་གྱུར་ཅིང་།དེས་འཕྲོད་བསྟེན་ཡར་རྒྱས་ལ་ཤུགས་རྐྱེན་ཧ་ཅང་སྤྲད་ཡོད་པ་བརྟེན་འཛམ་གླིང་ཡུལ་གྲུ་ཀུན་ཏུ་ཡོ་ག་ཞེས་རླུང་ལྟར་གྲགས་ཤིང་།རྒན་གཞོན་དབྱེར་མེད་ཀྱིས་དེ་ལ་ཉིན་རེ་བཞིན་དོ་སྣང་ཆེས་ཆེར་འགྲོ་བཞིན་ཡོད།ཡོ་གའམ་རྣལ་འབྱོར་གྱི་ཐོག་མའི་འབྱུང་ཁུངས་ནི་རྒྱ་གར་ཡིན་ཞིང་།དུས་ནམ་ཞིག་ཏུ་བྱུང་མིན་ནི་མཁས་པ་རྣམས་ཀྱི་རྩོད་གཞི་ཡིན་མོད།རིག་བྱེད་གཞུང་དང་གནའ་ཤུལ་རྡོ་བརྐོས་སོགས་སུ་གསལ་བར་གཞིགས་ན་ལོ་ལྔ་སྟོང་ཙམ་གྱི་ཡན་མན་ནས་དར་བར་བཤད།